የምርምር ተቋማቶቻችን ያቀረቧቸው ነገር ግን ገና አሟጠን ያልተጠቀምንባቸውና ያልደረስንባቸው የምርታማነት ደረጃዎች እንዳሉን አይካድም። በቀጣይ በማስፋት ስትራቴጂው ላይ በመመስረት የተሻሻሉ ዝርያዎችና በምርምር የተገኙ ግብአቶች ለሁሉም ተጠቃሚዎች እንዲደርሱና ጥቅም ላይ እንዲውሉ የሚደረገው ጥረት ተጠናክሮ መቀጠል ይኖርበታል፡፡ አሁንም በርካታ የግብርናው ዘርፍ ችግሮች የተሟላ መፍትሄ ያላገኙ በመሆኑ ምርትና ምርታማነት በሚፈለገው ደረጃ ላይ አልደረሰም። ዘርፉም በሚጠበቀው ደረጃ ሽግግር አላደረገም፡፡ በመሆኑም እንደ ሀገር የምግብ ዋስትና ማረጋገጥ ቢቻልም በቤተሰብ ደረጃ ገና የምግብ ዋስትናን ማረጋገጥ አልተቻለም። የግብርና ኢንዱስትሪውን ፍላጎት የሚያረካ በቂ የግብርና ምርት አልቀረበም። የግብርና ምርቶች የወጪ ንግድ በመጠን፣ በዓይነትና በጥራትም ገና ብዙ እንደሚቀራቸው ይታመናል፡፡
